b"\n_START_ARTICLE_\nCerb\xc3\xa8re\n_START_SECTION_\nNavn\n_START_PARAGRAPH_\nNavnet har ikke noget at g\xc3\xb8re med Kerberos (Cerb\xc3\xa8re p\xc3\xa5 fransk), som er den hund, der i den gr\xc3\xa6ske mytologi vogter indgangen til underverdenen. Ganske vist kan man sige at Cap Cerb\xc3\xa8re fungerer som en vagtpost p\xc3\xa5 gr\xc3\xa6nsen mellem Frankrig og Spanien, men en r\xc3\xa6kke andre lokaliteter med samme navn i Catalonien st\xc3\xb8tter ikke denne udl\xc3\xa6gning. Et alternativt forslag er at navnet er afledt af ordet hjort (fransk: cerf, latin: cervus). Det er dog lige s\xc3\xa5 usandsynligt. Navnets alder i betragtning m\xc3\xa5 dets oprindelse v\xc3\xa6re f\xc3\xb8r latin og komme fra det pr\xc3\xa6-indoeurop\xc3\xa6iske kar eller ker (klippe) fulgt af det iberisk-baskiske -erri (sted). Navnet Cerb\xc3\xa8re betegner herefter et klippefyldt sted, som passer godt til stedet og ligeledes til de andre lokaliteter med samme navn.\n_START_SECTION_\nGeografi\n_START_PARAGRAPH_\nCerb\xc3\xa8re ligger ved Middelhavet ned til den spanske gr\xc3\xa6nse. Kommunen domineres af bjergk\xc3\xa6den Les Alb\xc3\xa8res, som er en del af Pyren\xc3\xa6erne. Den klippefyldte kyststr\xc3\xa6kning er den sydligste del af C\xc3\xb4te Vermeille (S\xc3\xb8lvkysten). Fra nord mod syd ligger klippefremspringene Cap Peyrefite, Cap Canadell og Cap Cerb\xc3\xa8re._NEWLINE_Mod nord ligger Banyuls-sur-Mer og mod syd Portbou (Spanien). N\xc3\xa6rmeste st\xc3\xb8rre byer er Perpignan (48 km) og Barcelona (177 km).\n_START_SECTION_\nHistorie\n_START_PARAGRAPH_\nOmr\xc3\xa5det har v\xc3\xa6ret beboet siden forhistorisk tid, hvilket bevidnes af flere megalitter i kommunen._NEWLINE_Cerb\xc3\xa8re omtales f\xc3\xb8rste gang i det 1. \xc3\xa5rhundrede af den romerske geograf Pomponius Mela, som liggende i Galliens gr\xc3\xa6nseomr\xc3\xa5de: Cervaria locus finis galliae. I 1155 var omr\xc3\xa5det kendt som Cervera._NEWLINE_Selvom Cerb\xc3\xa8re kommune f\xc3\xb8rst blev dannet i 1889, s\xc3\xa5 blev omr\xc3\xa5det allerede beskrevet i et dokument fra 981, hvor den franske konge Lothar gav det som len til sin ven Hertug Gausfred. I dette dokument er de nuv\xc3\xa6rende gr\xc3\xa6nser beskrevet: Perafita, Pic Joan og Pic de Querroig. Dette len med navnet la vall de Cervera havde en borg (Querroig-t\xc3\xa5rnet er i dag de eneste rester af borgen) og en kirke bygget ved foden af Pic de Querroig. F\xc3\xb8rst fra det 14. \xc3\xa5rhundrede eksisterer der flere optegnelser om Cerb\xc3\xa8re. Omr\xc3\xa5det udgjorde sammen med det n\xc3\xa6rliggende Abeilles et enkelt seigneurie._NEWLINE_Efter i \xc3\xa5rhundreder at have h\xc3\xb8rt til kongerigerne Mallorca og Aragonien kom Cerb\xc3\xa8re under Frankrig efter Pyren\xc3\xa6erfreden i 1659. Efter den franske revolution i 1789 afskaffedes de gamle seigneurier. Herefter blev Cerb\xc3\xa8re en del af kommunen Banyuls-sur-Mer._NEWLINE_I 1820 boede der 10 familier i Cerb\xc3\xa8re. Dyrkning af vin var en vigtig indt\xc3\xa6gtskilde, men smugleri over gr\xc3\xa6nsen mellem Frankrig og Spanien var omfattende og f\xc3\xb8rte til oprettelsen af en gr\xc3\xa6nsestation i 1841._NEWLINE_I 1864 blev der underskrevet en aftale mellem Spanien og Frankrig om at bygge en jernbaneforbindelse mellem de to lande. Det f\xc3\xb8rte til bygning af to gr\xc3\xa6nsestationer i Portbou og Cerb\xc3\xa8re. Den internationale tunnel blev p\xc3\xa5begyndt i 1876 og jernbanen blev \xc3\xa5bnet i 1878. Trafikken var helt fra starten betydelig og f\xc3\xb8rte til en kraftig v\xc3\xa6kst i befolkningen. P\xc3\xa5 grund af de forskellige sporvidder i Frankrig og Spanien kr\xc3\xa6vede det store anl\xc3\xa6g ved begge gr\xc3\xa6nsestationer da s\xc3\xa5vel passagerer som gods skulle skifte tog._NEWLINE_Befolkningsv\xc3\xa6ksten f\xc3\xb8rte til dannelsen af kommunen Cerb\xc3\xa8re (1889), som havde 1428 indbyggere i folket\xc3\xa6llingen 1891. Befolkningen vedblev med at vokse indtil 1962, hvor indbyggertallet toppede med 2438. Herefter gik det ned af flere \xc3\xa5rsager: mekanisering af jernbanen (prim\xc3\xa6rt justerbare aksler), stigende vejtransport og afskaffelse af toldbarrier. Jernbanen har dog stadig en betydelig \xc3\xb8konomisk rolle i Cerb\xc3\xa8re.\n_START_SECTION_\n\xc3\x98konomi\n_START_PARAGRAPH_\nSelvom jernbanen besk\xc3\xa6ftiger stadigt f\xc3\xa6rre har den stadig en betydelig \xc3\xb8konomisk rolle i Cerb\xc3\xa8re. I 1998 h\xc3\xa5ndterede stationen 2.500.000 ton gods. 350 \xe2\x80\x93 700 godsvogne h\xc3\xa5ndteredes dagligt, enten ved at skifter aksler (13 toge om dagen) eller med dobbeltaksler (10 toge om dagen). For passagerertog svingede antallet af toge mellem 18 og 47 om dagen afh\xc3\xa6ngigt af \xc3\xa5rstiden. \xc3\x85rligt passerede 15.000 toge gennem Cerb\xc3\xa8re station._NEWLINE_I 2012 \xc3\xa5bner efter planen en ny TGV-forbindelse mellem Perpignan og Barcelona. Det vil betyde et kraftigt fald i passagerertrafikken gennem Cerb\xc3\xa8re._NEWLINE_Cerb\xc3\xa8re har kun f\xc3\xa5 mindre hoteller, men siden 80'erne er der sket en kraftig v\xc3\xa6kst i antallet af ferieboliger i byen."